BESLUTNING med orientering af Det Økonomiske og Sociale Udvalg om begrundelsen for at udsætte meddelelsen af decharge for gennemførelsen af Den Europæiske Unions almindelige budget for regnskabsåret 1996 - Sektion VI - Del A: Det Økonomiske og Sociale Udvalg

EUROPA-PARLAMENTET,

- der henviser til EF-traktatens artikel 203, stk. 10,

- der henviser til finansforordningens artikel 22, stk. 2 og 3,

- der henviser til forvaltningsregnskabet og balancen for regnskabsåret 1996 (SEK(97)0402) - (C4-0197/97),

- der henviser til Revisionsrettens årsberetning for regnskabsåret 1996 (C4-0599/97) (1),

- der henviser til Rådets henstilling af 9. marts 1998 (C4-0168/98),

- der henviser til betænkning fra Budgetkontroludvalget (A4-0289/98),

A. der henviser til de foruroligende konklusioner i Revisionsrettens årsberetning for 1996 om forvaltningen af Det Økonomiske og Sociale Udvalgs bevillinger,

B. der henviser til, at de konstaterede uregelmæssigheder skader Den Europæiske Unions omdømme i borgernes øjne,

C. der erindrer om det standpunkt, som det fremsatte i punkt 8 i sin beslutning af 31. marts 1998 til orientering af Kommissionen om årsagerne til udsættelse af afgørelsen om decharge for gennemførelsen af Den Europæiske Unions almindelige budget for regnskabsåret 1996, hvori det konstaterede, at samtlige EU-institutioner bør bemyndige UCLAF til at gennemføre undersøgelser (2),

1. beklager resultaterne af to revisioner af forvaltningen af Det Økonomiske og Sociale Udvalgs bevillinger, som blev gennemført af henholdsvis Det Økonomiske og Sociale Udvalgs finansinspektør og Revisionsretten;

2. mener, at hele dette spørgsmål, som nu er blevet bragt frem i lyset, skal forelægges både for Revisionsretten og UCLAF med to formål: dels af konstatere enhver form for medvirken i eller administrativt ansvar for kontering, forpligtelse, anvisning og udbetaling af udgifter, dels for at kontrollere pålideligheden af den nye godtgørelsesordning, som Revisionsretten anbefaler, og vilkårene for inddrivelse af uberettiget udbetalte beløb;

3. beklager dybt fremgangsmåden og tidsplanen for Det Økonomiske og Sociale Udvalgs besættelse af stillingen som finansinspektør, selv om det kunne forudses, at stillingen ville blive ledig, hvilket også blev meddelt budgetmyndigheden under 1998-budgetproceduren i overensstemmelse med bestemmelserne i finansforordningens artikel 55;

4. anmoder om, at det pålægges ØSU's finansinspektør at forklare, hvordan han ved en tidligere lejlighed kunne anse det for muligt at fastslå, at de pågældende betalinger var i overensstemmelse med »gældende bestemmelser, særlig i budgettet og forordningerne såvel som i alle retsakter, der er vedtaget til gennemførelse af traktaterne og forordningerne«, og at de endvidere var i overensstemmelse med principperne om tilbageholdenhed og forsvarlig økonomisk forvaltning som fastsat i finansforordningens artikel 2;

5. beklager, at oplysningerne i forvaltningsregnskabet og balancen for Sektion VI - Del A i det almindelige budget er særdeles mangelfulde; anmoder Det Økonomiske og Sociale Udvalg om at sørge for, at oplysningerne vedrørende gennemførelsen af de bevillinger, det er ansvarlig for, er gennemskuelige, fuldstændige og præcise; mener i den forbindelse, at de oplysninger, der fremlægges i forbindelse med regnskabsåret 1996, bør suppleres af regnskabsførerens oplysninger, især hvad angår udøvelsen af hans beføjelser vedrørende inddrivelse eller betalinger i forbindelse med udgifter, som har været genstand for bemærkninger fra Revisionsretten;

6. oplyser, at det ikke kan meddele decharge til Det Økonomiske og Sociale Udvalg, så længe ovennævnte betingelser og krav ikke er opfyldt, herunder decharge til regnskabsføreren som krævet i finansforordningens artikel 77;

7. pålægger sin formand at sende denne beslutning til Kommissionen, Revisionsretten og Det Økonomiske og Sociale Udvalg samt at sikre dens offentliggørelse i De Europæiske Fællesskabers Tidende (L-udgaven).

(1) EFT C 348 af 18. 11. 1997.

(2) EFT C 138 af 4. 5. 1998, s. 43.